  Анжелика Тихонова корреспондент 2019-тӥ арын Удмуртиын Россилэн азьмуртэныз кичӧлтэм «Культура» йӧскалык ӵектос улсын Глазкарын, Сарапулын, Кизнер но Яр каргуртъёсын ньыль кинозалъёс усьтэмын луозы. Со сярысь элькунысьтымы тӧролэн но кивалтэтлэн пресс-службазы ивортэ. Ужпумэз быдэстон понна 500 сюрс адямилэсь ӧжыт улӥсьем каръёсысь кинозалъёслы юрттэт сётонъя вожвылъяськонлы йылпумъянъёсъя «Фонд кино» оглом 20 миллион манет висъя. Конкурсын элькунысьтымы ньыль вазиськонъёс вормисе потӥзы. Озьы, шаерамы Глазкарысь лулчеберетъя но спортъя «Победа» центрысь, Кизнерысь «Зори Кизнера» лулчеберетъя центрысь, Сарапулысь лыдӟетъюртысь но Ярысь лулчеберетэз но туризмез азинтонъя центрысь кинозалъёсты выльдозы. Ужъёсты быдэстон понна котькудаз быдэн вить миллион манетэз келялозы. Лулчеберетъя юртъёс коньдонэз ваньбурзэс выльдонлы кутозы. Кылсярысь, лулчеберетъя но спортъя «Победа» центрын 5.1 рос-прос куараен выль 3D-кинозал кылдоз. Экран, сервер, акустикая система, 3D-проектор но кассалы кулэ луись арбериос басьтэмын луозы Удмуртиысь тӧролэн но кивалтэтлэн пресс-службазыЭлектрон амалэн аукцион 2019-тӥ арын 16-тӥ куарусёнэ йылпумъяськоз. Кинозалъёсын мынӥсь фильмъёс пӧлысь ӝыныез кунамы лэсьтэмъёсыз луозы Туннэ нуналлы элькунамы Вотка ёросысь Новый каргуртысь «Звёздный» лулчеберетъя юртын, Можгаысь «Дубитель» лулчеберетъя юртын, Кезысь лулчеберетъя ёрос юртын но мукет интыосын оглом тямыс кинозалъёс ужало. 2018-тӥ арын «Фонд кинолэн» вожвылъяськонэзлы йылпумъянъёсъя сизьым кинозалъёс усьтӥськизы. Арнялы быдэ соос ӟуч но кунгож сьӧр киноосты возьмато. Тодэ вайытом, кылем арняе кинозалъёс «Ночь кино» Огъяросси акцие пыриськизы. Соос сяна, акция понна эшшо 73 площадкаос дурбасьтӥзы. Ужрадэ оглом 9 сюрслэсь ятыр адями вуылӥз.  Тегъёс: Лулчеберет кино Удмуртия Глазкар Мерлык  